11 Melaometheo ya Baebele e tlhomamisetsa batho ba le bantsi gore Baebele e tlhotlheleditswe ke Modimo. (Bala Pesalema 19:7-11.) Kgaitsadi yo mosha wa kwa Japane o ne a kwala jaana: “Fa lelapa la gaetsho le ne le dirisa se Baebele e se rutang, re ne re itumela. Go ne go nna le kagiso, kutlwano le lorato mo lapeng.” Melaometheo ya Baebele e re sireletsa mo kobamelong ya maaka le mo dithutong tsa tumelobotlhodi tse di dirang batho makgoba. (Pes. 115:3-8) A thuto ya gore ga go na Modimo e ama batho? Dithuto tse di jaaka thuto ya go iphetogela ga ditshedi go nna tse dingwe di dira gore go nne e kete popo ke modimo. Mme ga go a nna jalo ka gonne Jehofa ke ene fela Mmopi. Batho botlhe ba ba dumelang gore Modimo ga a yo ba re ke rona re ka itlhophelang gore go tla direga eng mo isagweng. Le fa go ntse jalo, ga ba na tsholofelo epe e e botoka ka isagwe.—Pes. 146:3, 4.